Vi kan ikke vente til 2023 med at gøre minkavl tilladt igen. Det er budskabet fra Konservatives sundhedsordfører Per Larsen, der onsdag stiller Folketinget et forslag om at afskaffe forbuddet mod hold af mink i 2022. Og det bakkes, ikke overraskende, op af partiformand Søren Pape Poulsen, der til TV2 forklarer tankerne bag forslaget. - Covid-19 er ikke længere en samfundskritisk sygdom. Der bliver produceret mink alle andre steder i verden, vi er de eneste, der har slået populationen ned, så nu synes vi, der skal lidt saglighed ind i det her. En, der også håber, at forslaget bliver stemt igennem, er Jens Ingemann Feldbak. Han er en minkavler fra Ikast, med en kapacitet på 10.000 mink. Aktuelt har han dog 0 og det så han gerne, der blev lavet om på. - Jeg synes det er godt, at forslaget bliver stillet, ingen tvivl om det. Jo længere tid, der går, jo sværere bliver det at komme i gang igen. Træt af tidsudtrækning Forbuddet kom i stand i forbindelse med aflivningen af alle de danske mink i november i 2020. I september 2021 blev man i Folketinget enige om at forlænge forbuddet, så det strækker sig til 2023. Det blev af flere kaldt en reel aflivning af erhvervet, og det er Jens Ingemann Feldbak delvis enig i. - Vi skal have nogle klare retningslinjer, og dem skal vi have hurtigt for at kunne sætte gang i det igen. Der, der sker nu, er, at man føler, tiden bliver trukket. Og for mange minkavlere, er opgaven med starte op igen blevet uoverskuelig. Han vurderer, at omkring 40-50 avlere kunne finde på at give minkene endnu en chance. Men mange er blevet skræmt væk, også fordi man i erhvervet ikke føler, der er nogen jobsikkerhed. - Man efterlyser også en sikkerhed i branchen for, at det her ikke sker igen. Man frygter, at hvis der kommer en lille opblusning af corona igen, så lukker vi det ned igen. Det kan vi ikke starte et erhverv op på, for det tager initiativet ud af dem, der gerne vil i gang. Regeringen siger nej Jens Ingemann Feldbak er begyndt i brorens tømmervirksomhed. Og skal han lægge noget i meldingen fra landbrug- og fødevareministeren, nordjyske Rasmus Prehn, så skal han nok blive der lidt længere. Ved en spørgetime i Folketingssalen i onsdag, afviste han nemlig forslaget fra Konservative med begrundelsen, at man afventer en opdateret risikovurdering fra Statens Serum Institut, når vinteren er forbi. Men det giver Søren Pape ikke meget for. - Jeg synes jo stadig, at det var en overreaktion at slå alle minkene ned, og der vil stadig blive produceret samme antal mink rundt om i verden. Det sgu da mærkeligt, at vi er så meget klogere end alle andre. Nu skal vi bare have lov til at komme i gang igen. I minkavlerbranchen har man givet udtryk for, at der bliver brug for hjælp til at komme på fode igen. Rammerne er udfordret, blandt andet når det kommer til minkfodercentraler. Men får man den nødvendige hjælp og de rigtige rammer, så tror Jens Ingemann Feldbak på, at minkavler kan blive hans titel igen. - Hvis der kommer en klar melding og nogle ordnede forhold, så tror jeg godt, der kunne være 40-50 avlere, der startede ret hurtigt op igen, og så tror jeg, det kunne brede sig lidt som ringe i vandet.
Det Konservative Folkepartis sundhedsordfører, nordjyske Per Larsen, foreslår at man ophæver forbuddet mod hold af mink i 2022.